Христо Смирненски
Огнен път

chitanka.info

Не тревога душите до болка терзае,

не съмнение блика в гърди —

исполинска десница днес нов път чертае

с петолъчни пламтящи звезди.

Пред дима на злокобните черни руини,

през гърма на жестоката бран —

над света като пролетна буря ще мине

мълнекрил, ведролик великан.

Ще разцъфнат рубинени, кървави пъпки

по следите му вредом в света

и градът, и селото свещените стъпки

ще целунат с горящи уста…

Не съмнение блика над знойни копнежи!

Тъй е нужно — ще бъде така!

С петолъчни звезди днес велик път бележи

исполинска желязна ръка.

«Работнически вестник», 6 юни 1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.